钦定古今图书集成/历象汇编/庶征典/第068卷 > 梁
## 钦定古今图书集成/历象汇编/庶征典/第068卷 > 梁

### 武帝天监十年天西北有声赤气下至地

按《梁书武帝本纪》，不载。　按《隋书天文志》：梁天监十
年九月丙申，天西北隆隆有声，赤气下至地。占曰：“天
狗也，所往之乡有流血，其君失地。”其年十一月，马仙
琕大败魏军，斩馘十馀万，克复朐山城。

### 简文帝大宝二年紫云临江陵

按《南史梁元帝本纪》：“大宝二年十月辛丑朔，紫云如
盖，临江陵城。是月，简文帝崩。”

### 元帝承圣三年六月癸未有黑气如龙见于殿内

按《南史梁元帝本纪》云云。

按《隋书五行志》：“梁承圣三年六月，有黑气如龙，见于
殿内。近黑祥也。”黑，周所尚之色。今见于殿内，周师入
梁之象。其年为周所灭，帝亦遇害。